El Tívoli acull el lliurament dels Premis Sambori 2016
2025-07-24

El Centre Cultural Tívoli acollirà, un any més, el lliurament dels Premis Sambori, un certamen literari que va nàixer en 1998, organitzat per Escola Valenciana, amb els objectius, d’una banda, de difondre i promoure l’ús de la llengua valenciana, i d’una altra, d’estimular la imaginació i la creativitat literària de l’alumnat valencià, des d’Infantil fins a la Universitat. Enguany se celebra la 18a edició d’aquest concurs literari.

El lliurament dels Premis Sambori a Burjassot, organitzat des de l’Agència de Promoció del Valencià (AVIVA) que dirigeix la regidora Maria Viu, en col·laboració amb la Coordinadora pel Valencià de l’Horta Nord, tindrà lloc el pròxim 14 d’abril, a les 17.30 h. En el concurs, han participat nombrosos col·legis i instituts del municipi, en diferents categories. Els guanyadors i guanyadores de cada centre de Burjassot passaran a una segona fase dels Premis Sambori, la fase Trobada, mentre que els Premis Sambori 2016 culminaran en una fase final, quan s’atorgaran tres premis finals per categoria, entre els guanyadors i guanyadores de la fase Trobada.

A més del lliurament dels premis als guanyadors de cada categoria, la vesprada comptarà amb l’actuació del recentment creat grup RAMONETS, un grup de rock per a xiquets, integrat per músics de diferents poblacions de l’Horta, que versionen cançons de la mítica banda Ramones, oferint un espectacle per a tots els públics, amb lletres que no s’obliden de l’educació en valors i a ritme de pur rock.